Is-Sibt 13 ta' Ottubru 2018; Lejliet il-kanonizzazzjoni ta' Oscar Romero li kien Arċisqof ta' San Salvador u li ġie assassinat fuq l-artal stess waqt li kien qed iqaddes nhar l-24 ta' Marzu 1980, tlabna l-kummenti ta' Patri Dionisju Mintoff ofm, fundatur tal-Laboratorju tal-Paċi f'Ħal-Far. Il-poeżija li semma Patri Dionisju waqt il-kummenti li tiegħu, miktuba minn Ernesto Cardenel u li kienet inqrat mill-Arċisqof Romero nnifsu ... Mulej, Mulej, għaliex tlaqtni? Anqas baqagħli xbiha ta' bniedem In-nies jarawni qisni munzell żibel Mormi min-naħa għall-oħra U jitkexkex min jaqra fuqi fil-ġurnali. Inħares fejn inħares insibni mdawwar Fuq il-lemin tiegħi, tankijiet Fuq ix-xellug, machine guns Ħdejn rasi, barbed wire u ħdejn riġlejja, xokkijiet tal-elettriku. Isejħuli l-jum kollu. Bin-nar pinġewli numru fuq ġismi u b'dan in-numru jsibuni fuq il-lista. Ġibduli ritratt wara l-barbed wire daqs kieku fuq ritratt ta' x-ray u għaddewli għadmi kollu. Neżżgħuni minn ismi. Neżżgħuni minn ħwejġi. U għarwien wassluni sal-kamra tal-gass. Qasmu bejniethom ħwejġi. U ngħajjat bil-għatx għall-morfina ħadd ma jisma leħni. Xarbuli xufftejja bil-gideb ta' mħabba morra. Marsus minn kullimkien ġo ġlekk tal-forzi Kaxkruni għal sptar tal-moħħ. L-għaraq ixoqq għalija. Kollox idur bija. Agunija twila f'mixja oħra lejn it-tinda tal-ossiġnu. Nifsi tqil, qed nifga l-aħħar. Nibki waħdi f'ċella tal-pulizija. Ġismi pjaga waħda, imbenġel u mniġġes minn għodod ta' qilla. U ħadd ma jersaq lejja għax ġismi mittiekel bħal imġiddem. Imma għadni nista' nlissen kelma Lil ħuti irġiel u nisa. Uliedi subien u bniet. Għadni nista' nbierek ismek f'art twelidi. U l-għanja ta' tifħir tiegħi tasal f'widnejn artijiet oħra. L-għanja tal-fqar madwar ħobża fuq mejda. L-għanja tan-nies tagħna b'għors ta' festa. L-għanja ta' art ħielsa-ġdida. L-għanja ta' nies ġodda, l-għanja tan-nies ta' għada.
Patri Dionisju Mintoff dwar l-Arċisqof Oscar Romero